รัฐบาลไทย-ข่าวทำเนียบรัฐบาล-กระทรวงเกษตรฯ โดยกรมประมงรวมพลังศูนย์ AIC มหาวิทยาลัยราชภัฏเพชรบุรี และชมรมกุ้งดำ
วันเสาร์ที่ 5 พฤศจิกายน 2565
กระทรวงเกษตรฯ โดยกรมประมงรวมพลังศูนย์ AIC มหาวิทยาลัยราชภัฏเพชรบุรี และชมรมกุ้งดํา
เปิดศักยภาพการเพาะเลี้ยงกุ้งกุลาดํา
“อลงกรณ์” กําหนด 10 มาตรการ มอบบอร์ดกุ้งฟื้นฟูพัฒนาฟาร์ม สร้างตลาด สร้างรายได้ให้เกษตรกรอย่างยั่งยืน ตั้งเป้าปีหน้าผลิตกุ้ง 400,000 ตัน ภายใต้ยุทธศาสตร์กุ้งไทย
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ กล่าวปาฐกถาวันนี้ในหัวข้อ “ทิศทางการประมงและกุ้งไทย 2023” ใน “งานวันกุ้งดําเพชรบุรี” ภายใต้หัวข้อ “ปรับการเลี้ยง สร้างตลาด เพิ่มศักยภาพ กุ้งดําเพชรบุรี” โดยมี นายเฉลิม สุวรรณรักษ์ อธิบดีกรมประมง ผศ.ดร.เสนาะ กลิ่นงาม อธิการบดีมหาวิทยาลัยราชภัฎเพชรบุรี นายชยานันท์ อินทรัตน์ ประธานชมรมผู้เลี้ยงกุ้งกุลาดําเพชรบุรี ส่วนราชการ ภาคเอกชนและเครือข่ายเกษตรกรผู้เพาะเลี้ยงกุ้งเข้าร่วม ณ ห้องประชุมพะนอมแก้วกําเนิด อาคารสุเมธตันติเวชกุล มหาวิทยาลัยราชภัฎเพชรบุรี
นายอลงกรณ์ กล่าวว่า กระทรวงเกษตรและสหกรณ์ โดย ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มีนโยบายพัฒนาและฟื้นฟูการประมงไทยให้กลับมาเข้มแข็ง สร้างรายได้ให้กับชาวประมงและประเทศเพิ่มขึ้น ครอบคลุมตั้งแต่ประมงพื้นบ้าน ประมงพาณิชย์ ประมงนอกน่านน้ํา ประมงเพาะเลี้ยงและอุตสาหกรรมประมง โดยได้แต่งตั้งตนเป็นประธานคณะกรรมการฟื้นฟูและพัฒนาการประมงไทย ของกระทรวงเกษตรและสหกรณ์ร่วมมือกับทุกภาคส่วนขับเคลื่อนการปฏิรูปภาคการประมงของไทย
สําหรับการเพาะเลี้ยงกุ้งประสบปัญหาโรคกุ้ง และคุณภาพลูกพันธุ์กุ้งในขณะที่มีการแข่งขันในตลาดต่างประเทศสูงขึ้น ทําให้การเพาะเลี้ยงกุ้งทะเล และอุตสาหกรรมต่อเนื่องถดถอย ผู้ประกอบการห้องเย็น และโรงงานแปรรูปที่ส่งออกกุ้งทะเลเป็นหลัก ต้องปิดตัวลงจากเดิมที่มีอยูเกือบ 200 แห่ง ปัจจุบันเหลือเพียง 20 แห่ง และปริมาณการผลิตกุ้งลดต่ําลงจนประเทศไทยที่เคยส่งออกกุ้งและผลิตภัณฑ์กุ้งอยู่ลําดับต้น ๆ ของโลก ตกมาอยู่อันดับ 6 อับดับ 7 ในเชิงปริมาณและมูลค่าตามลําดับ รัฐมนตรีเกษตรฯ จึงมีนโยบายให้แต่งตั้งคณะกรรมการบริหารจัดการห่วงโซ่การผลิตกุ้งทะเลและผลิตภัณฑ์ (Shrimp Board) หรือบอร์ดกุ้ง มีอธิบดีกรมประมงเป็นประธาน มีกรรมการจากภาครัฐภาคเอกชนอุตสาหกรรมกุ้งและเกษตรกรผู้เลี้ยงกุ้ง โดยได้กําหนดยุทธศาสตร์พัฒนากุ้งไทย ปี 2564 – 2566 มีเป้าหมายเพิ่มการผลิตกุ้งให้ได้ 400,000 ตัน ในปี 2566
ซึ่งใน ปี 2564 และปีนี้มีการผลิตกุ้งเพิ่มขึ้น คาดว่าจะเพิ่มจาก 280,000 ตัน เป็น300,000 ตัน หรือ 320,000 ตัน หากรวมกุ้งที่ผลิตและไม่ได้เข้าระบบ APD ซึ่งมีประมาณขั้นต่ํา 20% และเพื่อเพิ่มประสิทธิภาพการขับเคลื่อนยุทธศาสตร์กุ้งไทยจึงกําหนด 10 มาตรการในการฟื้นฟูและพัฒนากุ้งไทย ดังนี้ 1. การวิจัยและพัฒนาตลอดห่วงโซ่อุปทานและอุปสงค์
2.การพัฒนาพันธ์ุกุ้ง 3.การพัฒนาระบบการผลิต 4.ส่งเสริมเทคโนโลยีเกษตรและนวัตกรรม 5.การยกระดับมาตรฐานฟาร์มและมาตรฐานอาหารกุ้ง 6.การแปรรูปกุ้งสู่เกษตรมูลค่าสูง 7.การพัฒนาระบบตลาด และกลไกราคา 8.การส่งเสริมการค้าที่เป็นธรรม และขจัดการผูกขาด 9.การใช้ประโยชน์จาก FTA ในการขยายตลาด และ 10.สร้างกลไกและเครื่องมือการบริหารใหม่ๆ สนับสนุนการขับเคลื่อนแผนพัฒนากุ้งไทย
โดยบอร์ดกุ้งได้สร้างระบบประกันราคากุ้งขั้นต่ําโดยภาคเอกชนเป็นครั้งแรกในประเทศไทย เริ่มตั้งแต่ปี 2564 จนถึงสิ้นปี 2565 เพื่อรักษาเสถียรภาพของราคา ทําให้ราคากุ้งหน้าบ่อและตลาดกลางเพิ่มสูงขึ้น ในขณะที่กระทรวงเกษตรฯ ได้จัดตั้งคณะกรรมการพัฒนาเกษตรกรรมยั่งยืนระดับตําบล 7,255 ตําบลทุกจังหวัด ตั้งแต่เดือนพฤษภาคมของปีนี้จะเป็นกลไกการทํางานบนความร่วมมือในระดับพื้นที่ รวมทั้งการเพาะเลี้ยงกุ้งในตําบลนั้นๆ ตลอดจนการจัดตั้งศูนย์ความเป็นเลิศด้านกุ้ง (Shrimp Academy) ภายใต้โครงสร้างของ AIC
ในส่วนกุ้งกุลาดําเคยเป็นพระเอกของกุ้งไทยเมื่อ 20 ปีก่อนๆ ที่กุ้งขาวจะมีการเพาะเลี้ยงเป็นส่วนใหญ่ และวันนี้กุ้งกุลาดํากําลังกลับมา ทั้งนี้ จ.เพชรบุรี มีพื้นที่การเลี้ยงกุ้งประมาณหมื่นกว่าไร่ ในพื้นที่อําเภอเมือง อําเภอชะอํา และบ้านแหลม ส่วนใหญ่เลี้ยงกุ้งทะเล กุ้งขาว ซึ่งประสบปัญหามีภูมิต้านทานน้อย เป็นโรคง่ายทําให้กุ้งตาย ส่งผลให้จํานวนเกษตรกรผู้เลี้ยงกุ้งมีอัตราน้อยลง และส่งผลทําให้มีต้นทุนค่าใช้จ่ายมากขึ้น ดังนั้นงานในวันนี้จึงเป็นการสร้างความมั่นใจให้พี่น้องเกษตรกรผู้เลี้ยงกุ้งได้มีทางเลือกเพาะเลี้ยงกุ้งกุลาดํา ซึ่งมีความอร่อย มีลักษณะเหนียว มีภูมิต้านทานโรคมากกว่ากุ้งขาว มีคุณภาพดีกว่า สร้างรายได้และยั่งยืนต่อไป ขอขอบคุณทุกภาคส่วนที่จัดกิจกรรมในวันนี้และขอให้ประสบผลสําเร็จบรรลุเป้าหมายที่ตั้งไว้ทุกประการ
สําหรับงานวันกุ้งดําเพชรบุรี จัดขึ้นโดยชมรมผู้เลี้ยงกุ้งกุลาดําเพชรบุรี ร่วมกับ กรมประมง สํานักงานประมงจังหวัดเพชรบุรี ศูนย์วิจัยและพัฒนาการเพาะเลี้ยงน้ําชายฝั่งเพชรบุรี ภายใต้หัวข้อ “ปรับการเลี้ยง สร้างตลาด เพิ่มศักยภาพ กุ้งดําเพชรบุรี” มีวัตถุประสงค์ เพื่อส่งเสริมสร้างความมั่นใจให้เกษรตรกรที่ประกอบอาชีพเลี้ยงกุ้งในจังหวัดเพชรบุรี และพื้นที่ใกล้เคียงประมาณ 400 คน ได้รับทราบเทคนิคการเลี้ยง สถานการณ์ และแนวโน้มทิศทางการตลาดกุ้งกุลาดํา อีกทั้ง สนับสนุนนโยบายของกรมประมงในการฟื้นฟูอุตสาหกรรมการเพาะเลี้ยงกุ้งทะเลให้มีผลผลิต 400,000 ตันภายในปี 2566 นอกจากนี้ภายในงานยังกิจกรรมให้ความรู้ที่น่าสนใจอีกมากมาย อาทิ การบรรยายเรื่อง “นโยบายกับการสนับสนุนผู้เลี้ยงกุ้งกุลาดํา” “สร้างตลาด เพิ่มศักยภาพ ทิศทางกุ้งดําเพชรบุรี” การเสวนา เรื่อง “ทางเลือกสายพันธุ์กุ้งดํา” ตลอดจนมีการออกร้านแสดงสินค้าของบริษัทฯ ผู้ค้าปัจจัยการผลิตสัตว์น้ํา ในด้านการเพาะเลี้ยงมาแสดงสินค้า และนวัตกรรมต่าง ๆ อีกด้วย.